Henrik Høegh (V), 2008-11-12:
Ja tak.
Jeg skal indlede med at sige, at vi i Venstre er glade for, at vi i dag har denne forespørgselsdebat om euroen.
Den seneste tids uro på de finansielle markeder har nemlig igen rejst spørgsmålet om konsekvenserne for Danmark ved at stå uden for eurosamarbejdet.
Emnet er således af en vigtighed, der fortjener en grundig og saglig offentlig debat.
Jeg skal ikke lægge skjul på, at vi i Venstre mener, at vores undtagelse fra deltagelsen i eurosamarbejdet ikke er til gavn for Danmark, og konsekvenserne af vores undtagelse er, at det koster os at stå uden for euroen, det koster os både økonomisk og politisk.
Det har Dansk Institut for Internationale Studier beskrevet med deres rapport fra juni måned i år.
Den nuværende finansielle krise har imidlertid yderligere tydeliggjort, at det er dyrt for Danmark at stå uden for eurosamarbejdet.
Rentespændet mellem den danske krone og euroen er på hele 1,75 pct.
Det gør det væsentlig dyrere at låne penge i Danmark end i eurolandene.
Det er ærgerligt, for det er med til at begrænse vores, som danskere, økonomiske muligheder.
Men ud over de økonomiske omkostninger ved ikke at være med i eurosamarbejdet, er der som sagt også de politiske.
Her betyder vores undtagelse nemlig, at vi ikke er med i den økonomiske koordination og beslutningstagning i euroområdet, fordi vi er udelukket fra deltagelse i finansministrenes eurogruppe samt Den Europæiske Centralbank's styrelsesråd.
ECB's styrelsesråd fastsætter euroområdets rente og i kraft af fastkurspolitikken dermed også den danske rente.
Hvad angår finansministrenes eurogruppe, er denne gruppe i dag et vigtigt koordinerende forum for eurolandenes finansministre.
Dette er blevet tydeligt, ikke mindst under de seneste måneders finansielle uro, hvor eurogruppen har været særdeles aktiv og bl.a. har vedtaget en fælles handlingsplan for at styre eurolandene igennem krisen.
For der er brug for en yderligere og styrket koordinerende indsats blandt eurogruppens lande.
Det gælder både i forhold til den økonomiske afmatning, vi står over for, og i forhold til EU's muligheder for at bidrage til en styrkelse af det internationale finansielle system.
I Venstre er vi derfor som sagt glade for dagens forespørgselsdebat, for den er en god lejlighed til at få en bred og afbalanceret offentlig debat om bedre international regulering af de finansielle markeder, EU's Økonomiske og Monetære Union og euroen samt Danmarks forhold til disse.
Jeg skal på baggrund heraf og på vegne af Venstre, Det Konservative Folkeparti, Socialdemokraterne, SF, Det Radikale Venstre samt Liberal Alliance fremsætte følgende:
Forslag til vedtagelse »Folketinget finder, at den aktuelle internationale finanskrise giver anledning til fornyede overvejelser om forbedret international regulering af de finansielle markeder. EU bør spille en central rolle i at sikre, at alle finansielle institutioner, kapitalfonde m.v. bliver underkastet passende og effektiv kontrol, at gennemsigtigheden omkring finansielle transaktioner bliver forbedret, og at der tages alle nødvendige skridt for at beskytte det internationale finansielle system mod ikkesamarbejdsvillige finanscentre.
EU bør ligeledes spille en central rolle i udarbejdelsen af en europæisk strategi til at imødegå den økonomiske afmatning og sikre vækst og beskæftigelse under hensyntagen til medlemslandenes ansvar for den økonomiske politik.
I forlængelse af DIIS-rapporten fra juni 2008 om de danske EU-undtagelser ønsker Folketinget en bred og afbalanceret offentlig debat om bedre international regulering af de finansielle markeder, EU's Økonomiske og Monetære Union, euroen og Danmarks forhold til disse og opfordrer derfor til, at Folketingets Europaudvalg afholder en høring herom i januar 2009.«